過雲龍山人張天驥
作者：蘇軾
朝代：宋

paragraphs: 郊原雨初足，風日清且好。
病守亦欣然，肩輿白門道。
荒田咽蛩蚓，村巷懸梨棗。
下有幽人居，閉門空雀噪。
西風高正厲，落葉紛可掃。
孤童卧斜日，病馬放秋草。
墟里通有無，垣牆任摧倒。
君家本冠蓋，絲竹鬧鄰保。
脫身聲利中，道德自濯澡。
躬耕抱羸疾，奉養百歲老。
詩書膏吻頰，菽水媚翁媼。
饑寒天隨子，杞菊自擷芼。
慈孝董邵南，雞狗相乳抱。
吾生如寄耳，歸計失不早。
故山豈敢忘，但恐迫華皓。
從君好種秫，斗酒時自勞。